ከማኑፋክቸሪንግ የኢንዱስትሪ ዘርፍ ከ254 ሚሊየን ዶላር በላይ ገቢ ተገኘ
-ሀገሪቱ ባለፉት 11 ወራት ከማኑፋክቸሪንግ የኢንዱስትሪ ዘርፍ 254 ነጥብ 7 ሚሊየን የአሜሪካን ዶላር ገቢ ማግኘቷን የኢንዱስትሪ ሚኒስቴር አስታወቀ። የሚኒስቴሩ የህዝብ ግንኙነትና ዳይሬክቶሬት ዳይሬክተር አቶ መላኩ ታዬ ለዋልታ ኢንፎርሜሽን ማዕከል እንደገለፁት፤ የተገኘው ገቢ ከጨርቃጨርቅና አልባሳት፣ ከቆዳና የቆዳ ውጤቶች፣ ከአግሮፕሮሰሲንግና ከፋርማሲቲካልስና ኬሚካል ውጤቶች ናቸው።ቆዳና የቆዳ ውጤቶች 111 ሚሊየን 054 ዶላር፣ ጨርቃጨርቅና አልባሳት 90 ሚሊየን 727፣  አግሮ-ፕሮሰሲንግ 45 ሚሊየን 600 ሺ እንዲሁም ኬሚካልና ፋርማሲቲካልስ 7 ሚሊየን 395 ሺ ዶላር ገቢ መገኘቱን ተናግረዋል።የተገኘው ገቢ ከባለፈው አመት ተመሳሳይ ወቅት ጋር ሲነፃፀር በ24 ነጥብ 3 ሚሊየን ዶላር ብልጫ እንዳለውም አቶ መላኩ ገልፀዋል። በአጠቃላይ በዘንድሮው የበጀት ዓመት 11 ወራት የተገኘው ገቢ የዕቅዱን 61 ነጥብ 9 በመቶ መሆኑን ጠቁመው፤ ለአፈፃፀሙ መቀነስ የተለያዩ ችግሮች እንዳሉም ተናግረዋል።በአቅም ውስንነት ምክንያት የምርት ጥራት እና ምርታማነት ማነስ፣ ዘለቄታዊ የገበያ ትስስር መፍጠር አለመቻልና የተገኙትንም አሟጦ መጠቀም አለመቻል፣ በየፋብሪካዎቹ የሚያስፈልግ  በተለያየ ደረጃ የሚገኝ የሰው ሀይል እጥረትና ምርታማነት አናሳ መሆን፣ የተሳለጠ የግብዓትና ምርት ትስስር ያለመኖር ከችግሮቹ መካከል ይገኙበታል ብለዋል።እንዲሁም የማኔጅመንትና የቴክኒክ ዕውቀትና ክህሎት ውስንነቶች፣ በማስፋፊያም ሆነ በአዳዲስ ኢንቨስትመንት ሂደት ላይ የሚገኙ አምራቾች የኢንቨስትመንት ስራዎቻቸው ከባለሀብቶቹ ውስጣዊ ሁኔታም ሆነ ከውጫዊ ውስንነቶች ጋር በተያያዘ በወቅቱ አለመጠናቀቅ ካሉት ችግሮች መካከል ሲጠቀሱ በዓለም አቀፍ ደረጃ የተከሰተው የኢኮኖሚ አለመረጋጋት ከውጭ ባሉ ገዢዎች ዘንድ መቀዛቀዝና ትዕዛዝን ማዘግየትና መቀነስ ዘርፉን እየተፈታተኑ ከሚገኙት ዋና ዋና ተግዳሮቶች መካከል ይገኙበታል።ችግሮቹን ከስሩ ለመፍታትና በዓለም አቀፍ ገበያ ተወዳዳሪነትን ይበልጥ ለማሳደግ የማምረት አቅምን ማጎልበትና ቀጣይነት ያለውና እየሰፋ የሚሄድ የገበያ ምርት ትስስርን ማጠናከርና የአቅም ግንባታ ስራዎችን መስራት እንደሚገባ አቶ መላኩ መናገራቸውን ዋልታ ኢንፎርሜሽን ማዕከል ዘግቧል።